BEGRUNDELSE

1.BAGGRUND FOR FORSLAGET

•Forslagets begrundelse og formål

Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.

Den 6. august 2020 anmodede Kroatien om finansiel støtte fra Unionen, og den 25. september 2020 tildelte Rådet ved gennemførelsesafgørelse (EU) 2020/1348 finansiel støtte til Kroatien med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagere.

Den 25. juli 2022 anmodede Kroatien på ny om finansiel støtte fra Unionen inden for rammerne af SURE-forordningen.

I henhold til SURE-forordningens artikel 6, stk. 2, har Kommissionen hørt de kroatiske myndigheder med henblik på at kontrollere, om der er sket en pludselig og kraftig stigning i de faktiske udgifter, der er direkte forbundet med de arbejdsmarkedsforanstaltninger, Kroatien har truffet som reaktion på covid-19-pandemien. Dette vedrører navnlig de eksisterende foranstaltninger, der er omhandlet i Rådets gennemførelsesafgørelse (EU) 2020/1348:

a) Den eksisterende foranstaltning, hvorunder der ydes medfinansiering af arbejdstagernes lønninger for virksomheder, der oplever et fald i indtægterne i forhold til 2019, forudsat at ansættelsesforholdet ikke bringes til ophør. For marts 2020 udgør støttebeløbet 3 250 HRK pr. fuldtidsansat, og fra april 2020 udgør det månedlige støttebeløb 4 000 HRK pr. fuldtidsansat. Støttebeløbet pr. ansat forbliver uændret i den periode, hvor foranstaltningen er aktiv, men hvilke sektorer, der er støtteberettigede, ændrer sig over tid afhængigt af de økonomiske forhold. For perioden november 2020 til juni 2021 modtager virksomheder, der efter afgørelse truffet af de nationale myndigheder er lukket ned, støtte pr. fuldtidsansat afhængigt af antallet af nedlukningsdage, men ikke over 4 000 HRK for hver måned med nedlukning. Foranstaltningen blev ophævet ved udgangen af juni 2022.

b) Den eksisterende foranstaltning, hvorunder der ydes støtte til en midlertidig nedsættelse af arbejdstiden i perioden mellem juni 2020 og december 2022 for virksomheder, uanset i hvilken sektor, der beskæftiger 10 eller flere medarbejdere, forudsat at ansættelsesforholdet ikke bringes til ophør. Der kan ved foranstaltningen finansieres op til 2 000 HRK pr. ansat pr. måned. Det forventes, at foranstaltningen vil blive gennemført indtil udgangen af december 2022.

Kroatien har fremsendt de nødvendige oplysninger til Kommissionen.

Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Kroatien i henhold til SURE-forordningen til støtte for ovennævnte foranstaltninger.

•Sammenhæng med de gældende regler på samme område

Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.

Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts 2020 og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering.

•Sammenhæng med Unionens politik på andre områder

Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag